《水龙吟 次韵虚斋先生雨花宴》
宋代·张矩

暮云低锁荒台，凭阑四望天垂地。曼花半夜，蜚香缭绕，昔人曾记。

往事悠悠，物华非旧，江山仍丽。怅斜阳芳草，长安不见，谁共洒、新亭泪。

开放青峦旧址。动骚人、一番词意。青油幕里，相忘鱼鸟，水边云际。

却恨清游，未能追逐，区区僚底。问何时，脱了尘埃墨绶，为虚斋醉。

作者简介：润州人，字方叔，号芸窗。理宗淳祐中为句容令。宝祐中历江东制置司参议、机宜文字，转参议官。有《芸窗词》。